Presidensie vaar uit oor Zuma/Gordhan-berigtePres. Zuma en Gordhan. Die foto is in 2011 geneem. Foto: Flickr/GovernmentZA “Dit is absurd om te sê dat die president in ŉ magstryd gewikkel is om ŉ regeringsdepartement wat hy reeds beheer, veral wanneer hy eintlik die hele regering beheer,” het Bongani Ngqulunga, woordvoerder van die presidensie, gesê. Ngqulunga het met verwysing na mediaberigte, ope briewe en bewerings gesê die “toksiese narratief” wat in die media ter sprake is, word met minagting deur die presidensie bejeën. Sedert Gordhan se heraanstelling as minister van finansies in Desember 2015 word die verhouding tussen Zuma en die tesourie beskou as ŉ toutrekkery wat die staat se hulpbronne betref. Die persepsie is verder aangeblaas deur berigte dat Gordhan in hegtenis geneem kan word vir sy beweerde betrokkenheid by ŉ sogenaamde “rogue”-eenheid in die Suid-Afrikaanse Inkomstediens (SAID). Volgens Ngqulunga is dit onmoontlik vir Zuma om “beheer” te kry oor die tesourie aangesien hy reeds aan die stuur van sake is. “Daar moet kennis geneem word dat die president alle staatsdepartemente beheer, insluitend die tesourie.”